DANIIL MOSCOPOLEANLU, cu numa-ntreagâ ""Daniil Mihali Adami Hagi Moscopoleanlu"", anyrâpsi unâ carti di conversatsiuni/ acâchiseari tu 4 limbi - Lexicon Tetraglosson - cari tsânea di unâ ma mari lucrari ""Anvitsâtura Ahurhitoari"", carti cu haractiru bâsiricos, shtiintsificu. Frazili suntu anyrâpsiti tu: greacâ, armânâ, vâryarâ shi-arbineasâ. Cartea alu D.Moscopoleanlu agiumsi pânâ la noi tu 2 editsiuni: unâ ma veaclje, fârâ anu shi-unâ ma nauâ, di la 1802. Prota editsiuni fu riprodusâ di Wiliam Martin Leake tu ""Researches in Greece"", tipusitâ Londra, la 1814. Cartea alu D.Moscopoleanlu easti di ma mari simasii di-alu Cavalioti: nu suntu tricuti mashi zboarâ (lexiconu), ma frazi-ntredz. Shi aflãmu unâ multu musheatâ shi chischinâ limbâ armâneascâ. La 1841, Sârunâ, s-tipusi shi-unâ editsiuni vâryâreascâ a Tetraglosson-lui. Shi-aestâ carti avea scupo s-asprândeascâ limba greacâ anamisa di populili balcanitsi. Dzâtsi D.Moscopoleanlu: ""Hârsits-vâ tiniri vâryari, arbineshi shi-armânji .../ Dishtiptats-vâ ditu ahândoslu somnu a nishteariljei/ Anvitsats limba romaicâ (greaca), dada a mintiminljiljei"". Ma aestâ carti agiutã ma multu la dishtiptarea a identitatiljei natsionali la Armânji, cari vidzurâ câ limba loru poati s-hibâ anyrâpsitâ. Shi-aestâ carti adusi mari-nfârmâcari shi-avinari di la Patriarhia din Poli.